钦定古今图书集成/理学汇编/字学典/第079卷 > 《宝贤堂集古法帖序》晋·世子朱奇源
## 钦定古今图书集成/理学汇编/字学典/第079卷 > 《宝贤堂集古法帖序》晋·世子朱奇源

予高祖恭王幼好法书，初之国时，太祖高皇帝赐前
代墨本甚多。曾祖定王蒙高皇帝命中书舍人詹希
原教字书，故睿翰出于当代。是以祖宪王暨父王俱
嗜书学，数世以来，无问古今，但字之佳者，兼收并蓄，
所积益富。予视膳问安之暇，亦留心于古人笔墨闲
每令侍者取古今名人真迹法帖，张于左右，终日睇
“视潜玩，一旦，恍然见其方圆法乎天地，动静类乎山
川。其转折回向，则若日月周旋，五纬出没；其恣张放
肆，则若龙跳虎跃，凤舞鸾飞。或如端人正士，剑佩森
严，朝于法宫；或如仙人野客，跨鹤引鹿，游于山林。其
高致逸兴，淋漓挥洒于笔墨闲，姿变横出，千态万状，
不可形容，使人终日相对，殆忘寝食。”于是取魏晋以
来诸家字帖，凡心之所欲者，或临或模，自幼及今，不
下万馀纸，遂颇识古人用意处。闲有以古今法书奇
帖来献者，或点画之是否，刻镂之工拙，亦颇能辩其
真伪，或得真者，不啻隋珠赵璧，终日把玩，不忍释手，
遂成“爱书之癖。日积月累，前后左右，森然充牣于几
案闲者，皆古今字书也。性乐乎此，他俱不能易。自笑
如蠹鱼出入书中，终老是乡矣。”一日，因与侍郎张公
颐、都御史翟公瑄论及《淳化帖》世不多见，后虽演为
诸帖，然多得彼失此。如苍颉，字之祖也，孔子，圣人也，
而帖或不收，或又不取，《宋书》以为尽废唐人法度，如
苏、黄、米、蔡，书入神品，结体稳密，有劲古豪逸之势，而
不失“范围，岂可少耶？又不知汉、魏楷法，至唐复废，去
彼取此，是殆不然。要之一代高人自有所见，但取其
字之工妙，以见一代人物之用心自有所，不必轩轾
而为去取也。”因取《淳化绛帖》《大观》《太清楼》《宝晋》诸帖，
并我朝以书著名者，不下十数家。暇日同参政王进，
副使杨光溥，佥事胡汉、杨文卿，择其尤者，命生员宋
灏、刘瑀摹勒上石，釐为十二卷。其次第先后，字之多
寡，与诸家不同者，因所取择耳。每一纸出，辄刻意校
其一钩一画之似否，虽昧于鉴赏，不能尽如古人之
用意，然较之诸家亦颇精矣。因命之曰《宝贤堂》，集古
法帖置之斋中，以留示我后人，非敢传于士林闲也。
呜呼！三才之奥，《五经》之指，王化之端绪，道统之源流，
俱赖文字而传。丰碑钜碣，照耀于山川，高文大册，震
骇人耳目，俾百世之下，高人韵士，抚摩爱玩之无已，
亦赖此书而显，则其所系不其重欤？虽然，前人以疲
精神弃百事，而学书者为丧志。孔子不曰：“饱食终日，
无所用心”，难矣哉！不有博奕者乎？为之犹贤乎已。然
则予留心于翰墨，必胜于博奕，使圣人生今之世，亦
将称许之矣，则亦何丧志之有？因书梗概，以序其所
自云。